*Likumprojekts*

**Par valsts atbalstu trūcīgām un maznodrošinātām mājsaimniecībām elektroenerģijas izmaksu segšanai**

**1.pants. Likuma mērķis**

Likuma mērķis ir sniegt atbalstu zemu ienākumu mājsaimniecībām sakarā ar elektroenerģijas cenu pieaugumu (turpmāk – atbalsts) pēc elektroenerģijas publiskā tirgotāja subsidēto tarifu atcelšanas pēc 2014.gada 1.aprīļa.

**2.pants. Tiesības saņemt atbalstu**

Tiesības saņemt atbalstu ir mājsaimniecībai, kuras kāda no personām, kurai noteikta atbilstība trūcīgas vai maznodrošinātas personas statusam saskaņā ar normatīvajiem aktiem par kārtību, kādā ģimene vai atsevišķi dzīvojoša persona atzīstama par trūcīgu vai maznodrošinātu, ir noslēgusi līgumu ar elektroenerģijas tirgotāju par elektroenerģijas saņemšanu (turpmāk – persona mājsaimniecībā).

**3.pants. Atbalsta apmērs**

Atbalsta apmērs personai mājsaimniecībā ir pieci *euro* mēnesī un šī summa netiek aplikta ar nodokļiem.

**4.pants. Atbalsta saņemšana, pašvaldības pienākums**

(1) Ja pašvaldības rīcībā ir informācija par elektroenerģijas tirgotāju personas mājsaimniecībā, pašvaldība izmanto datu bāzē esošos šā panta trešajā daļā minētos datus atbalsta nodrošināšanai. Persona mājsaimniecībā informē pašvaldību par elektroenerģijas tirgotāju un citām izmaiņām, kas var ietekmēt atbalsta saņemšanu.

 (2) Ja pašvaldības rīcībā nav šā panta pirmajā daļā minētās informācijas, persona mājsaimniecībā vēršas ar iesniegumu pašvaldībā atbilstoši savai deklarētajai dzīvesvietai, sniedzot šā panta trešajā daļā minētās ziņas un apliecinot, ka piekrīt minēto ziņu nodošanai elektroenerģijas tirgotājam.

(3) Pašvaldībai ir pienākums līdz 2014.gada 15.maijam un turpmāk līdz pārskata mēneša 15.datumam pulksten 24.00 sagatavot nosūtīšanai Valsts informācijas sistēmu savietotājam (turpmāk – savietotājs) šādu informāciju par personām mājsaimniecībā, kurām iepriekšējā mēnesī ir spēkā trūcīgas vai maznodrošinātas personas statuss:

1. pašvaldība;
2. personas kods;
3. vārds, uzvārds;
4. deklarētās dzīvesvietas adrese (kas ir elektroenerģijas skaitītāja pieslēguma adrese);
5. elektroenerģijas tirgotājs;
6. elektroenerģijas tirgotāja līguma vai klienta Nr.

 (4) Pašvaldības, izmantojot sociālās palīdzības administrēšanas informācijas sistēmu (turpmāk - SOPA):

1) līdz pārskata mēneša 20.datumam nodod savietotājam šā panta trešajā daļā minētos datus XML formātā;

2) līdz pārskata mēneša pēdējai darba dienai sagatavo apkopotu informāciju XML formātā, norādot personu mājsaimniecībā skaitu pa mēnešiem sadalījumā pa pašvaldībām.

**5.pants. Savietotāja pārziņa pienākumi**

(1) Savietojamo sistēmu sniegto datu savietošanu nodrošina savietotājs, kura pārzinis un atbildīgā institūcija ir Valsts reģionālās attīstības aģentūra.

(2) Savietotāja pārzinis nodrošina no pašvaldībām saņemto šā likuma 4.panta ceturtās daļas 1.punktā minēto datu XML formātā nodošanu elektroenerģijas tirgotājam un 4.panta ceturtās daļas 2.punktā minēto datu XML formātā nodošanu Ekonomikas ministrijai.

**6.pants. Elektroenerģijas tirgotāja pienākumi un tiesības**

(1) Elektroenerģijas tirgotājam ir pienākums personām mājsaimniecībā par piešķirtā atbalsta apjomu samazināt saistības par elektroenerģijas piegādi.

 (2) Elektroenerģijas tirgotājs informē personu mājsaimniecībā par tai piemēroto atbalstu.

 (3) Pamatojoties uz personām mājsaimniecībā piemēroto atbalstu, elektroenerģijas tirgotājs vienu reizi mēnesī līdz pārskata mēnesim sekojošā mēneša 15.datumam sagatavo un nosūta Ekonomikas ministrijai rēķinu par personām mājsaimniecībā faktiski piemēroto kopējo atbalsta summu, norādot personu mājsaimniecībā skaitu.

(4) Ja personas mājsaimniecībā mēneša maksājums par elektroenerģiju ir mazāks par pieciem *euro,* tad elektroenerģijas tirgotājs atlikumu attiecina uz nākamo periodu.

 (5) Ja persona mājsaimniecībā pārskata mēnesī izbeidz attiecības ar elektroenerģijas tirgotāju, bet iepriekšējā mēnesī maksājums par elektroenerģiju ir mazāks par pieciem *euro,* tadelektroenerģijas tirgotājs rēķinā Ekonomikas ministrijai iekļauj tikai personai mājsaimniecībā faktiski piemēroto atbalsta apmēru.

(6) Ja persona mājsaimniecībā izbeidz attiecības ar elektroenerģijas tirgotāju un personai mājsaimniecībā saskaņā ar šā panta ceturto daļu izveidojies uzkrājums, elektroenerģijas tirgotājs personai izmaksā minēto summu.

 (7) Personu datus elektroenerģijas tirgotājs izmanto tikai normatīvajos aktos noteiktajiem mērķiem.

(8) Elektroenerģijas tirgotājam ir tiesības nepiemērot atbalstu šā likuma 4.panta trešajā daļā minētajām personām, ja saņemtie dati ir kļūdaini vai nav iespējams identificēt personu.

(9) Elektroenerģijas tirgotājs reizi mēnesī informē Ekonomikas ministriju par kļūdainiem datiem, kuru dēļ nav iespējams piemērot atbalstu 4.panta trešajā daļā minētajām personām.

**7.pants. Ekonomikas ministrijas pienākumi**

(1) Ekonomikas ministrija no elektroenerģijas tirgotāja 8.panta septītajā daļā saņemtos datus nosūta pašvaldībai kļūdas labošanai.

(2) Ekonomikas ministrija pārskaita elektroenerģijas tirgotāja rēķinā norādīto atbalsta summu elektroenerģijas tirgotājam desmit darba dienu laikā no rēķina saņemšanas dienas.

**Pārejas noteikums**

Atbalsta finansēšanas nodrošināšanai 2014.gadā tiek izmantots finansējums likuma „Par valsts budžetu 2014.gadam” 56.pantā norādītās apropriācijas  Labklājības ministrijas budžeta  apakšprogrammā 05.68.00 „Dzīvokļa pabalsta līdzfinansējuma  nodrošināšana  pašvaldībām” apmērā, kas pēc šā likuma stāšanās spēkā, ievērojot Likuma par budžetu un finanšu vadību 9.panta piecpadsmito daļu, pārdalāma uz Ekonomikas ministrijas budžeta apakšprogrammu 29.02.00 „Elektroenerģijas lietotāju atbalsts”.

Iesniedzējs:

labklājības ministrs U.Augulis

03.03.2014. 13:57

678

|  |
| --- |
| Maruta Pavasare |
| Sociālās iekļaušanas un sociālā darba politikas departamenta vecākā referente |
| 67021661; fax: 67021607 |
| maruta.pavasare@lm..gov.lv |